Riigi Laboriuuringute ja Riskihindamise Keskuse peahoone TartusRiigi Laboriuuringute ja Riskihindamise Keskuse (LABRIS) peahoone Tartus, Fr. R. Kreutzwaldi 30
**Riigi Laboriuuringute ja Riskihindamise Keskus** **(lühendatult** **LABRIS)**, on Regionaal- ja Põllumajandusministeeriumi valitsemisalas tegutsev ministeeriumi hallatav riigiasutus. Keskus asub Tartus ja selle koosseisu kuuluvad piirkondlikud laboratooriumid Tallinnas ja Saaremaal. Kõik keskuse laboratooriumid on akrediteeritud Eesti Akrediteerimiskeskuse poolt ning vastavad EVS-EN ISO/IEC 17025 nõuetele. Keskuse inglisekeelne nimi on *National Centre for Laboratory Research and Risk Assessment*.

**Riigi Laboriuuringute ja Riskihindamise Keskus (LABRIS) on loodud Veterinaar- ja Toidulaboratooriumi (VTL) baasil ning on selle õigusjärglane.**

Keskus on loodud Regionaal- ja Põllumajandusministeeriumi määrusega ning tegutseb selle nimega alates 01.01.2023.

Teenused
--------

**Teenus riigisektorile**. LABRIS pakub teenuseid riigisektorile toidu- ja söödaohutuse ning loomatervise valdkondades. Teenus hõlmab:

* riiklike seireprogrammide raames tehtavaid laboriuuringuid;
* ametliku kontrolli ja muude ametlike toimingute raames tehtavaid laboriuuringuid;
* valmisoleku tagamist- eriti ohtlike, ohtlike ja esilekerkivate loomataudide kiiret diagnoosimist ja tekitajate täpset iseloomustamist (sh taudipuhangute lahendamine);
* valmisoleku tagamist- toidutekkeliste haiguspuhangute kiiret diagnoosimist ning haigustekitajate iseloomustamist (sh inimeste haiguspuhangutega seotud juhtumite lahendamine);
* riskihinnangute andmist;
* riikliku referentlaboratooriumi ülesannete täitmist.

**Teenus erasektorile**. LABRIS pakub laialdast valikut laboriteenuseid toidu- ja söödaohutuse ning loomatervise valdkondades ennekõike enesekontrolli nõuete täitmiseks ning loomade tervise tagamiseks. 

**Koostöö ülikoolidega ja uurimisasutustega**. LABRIS osaleb teadus- ja arendustegevustes ning teeb selleks koostööd nii kodu- kui välismaa partneritega.

Toidu- ja söödaohutus
---------------------

LABRISes teostatakse toidu, sööda, vee ning alkoholi kvaliteedi ja ohutuse kindlakstegemiseks erinevaid mikrobioloogilisi, parasitoloogilisi, keemilisi ja molekulaarbioloogilisi analüüse. Lisaks on labori teenuste nimekirjas analüüsid tootmiskeskkonna proovidest, mahepõllumajandusega seotud kontrollproovidest ning matemaatilistel prognoosmudelitel põhinev ennustav mikrobioloogia toidu ligikaudse säilivusaja määramiseks. 

Lisaks analüüside läbiviimisele on võimalik meie spetsialistidelt saada nõu proovide võtmise osas, näitajate valikul ning analüüsitulemuste tõlgendamisel.

Loomatervis
-----------

LABRISes teostatakse loomade haiguste ja infektsioonide laboratoorseks diagnoosimiseks erinevaid patoloogilisi, histoloogilisi, bakterioloogilisi, mükoloogilisi, parasitoloogilisi, viroloogilisi, seroloogilisi ning molekulaardiagnostilisi uuringuid ja analüüse. Lisaks määratakse haigustekitajate tundlikkust antimikroobsete ainete suhtes, et tegevloomaarstidel oleks võimalik antibakteriaalseid aineid vastutustundlikult kasutada ning teha põhjendatud raviotsuseid. 

Kõik loomahaiguste ja infektsioonide laboratoorsed uuringud ja analüüsid ning nendega seotud erialane kompetents on koondunud Tartu laboratooriumisse. Lisaks laboratoorsetele uuringute läbiviimisele on võimalik keskuse spetsialistidelt saada nõu ja abi nii uuringutulemuste interpreteerimisel kui loomahaiguste laboratoorse diagnostika alastes küsimustes laiemalt.

Riskihindamine
--------------

**Riskihindamine** on protsess, mille käigus hinnatakse ohu ilmnemise tõenäosust ja võimalikke tagajärgi. 

**Ohuks** võib olla bioloogiline, keemiline, füüsikaline tegur või olukord, mis võib esile kutsuda tervisekahjustuse.  

**Risk on ohust tuleneva tervisekahjustuse realiseerumise tõenäosus ja tagajärgede tõsidus.**

Riskihindamine moodustab ühe osa üldisest riskianalüüsi protsessist, millesse on lisaks veel kaasatud riskijuhtimine ja riskidest teavitamine ehk riskikommunikatsioon.

Euroopa Liidus tegeleb riskihindamisega Euroopa Toiduohutusamet EFSA, riskijuhiks on Euroopa Komisjon.

Keskuse juurde loodud **riskihindamise osakonna** peamisteks ülesanneteks on:

* Regionaal- ja Põllumajandusministeeriumi (REM) ja Põllumajandus- ja Toiduameti (PTA) tellimusel teaduspõhiste arvamuste, riskihinnangute, ülevaadete koostamine järgmistes valdkondades:
	+ toidu keemiline ohutus, sh lisa- ja saasteained ning taimekaitsevahendite jäägid;
	+ toidu bioloogiline ohutus, sh toidu mikrobioloogia, parasitoloogia ja toidupatogeenid;
	+ uuendtoit, geneetiliselt muundatud toit;
	+ toiduga kokkupuutuvad materjalid ja esemed;
	+ toitumis- ja tervisealased väited;
	+ loomatervis, sh loomahaiguste riskiprofiilid ja söödad;
* REM ja PTA nõustamine riskihinnangute tulemustest järelduste tegemisel, osalemine riskidest teavitamisel ning riskide vähendamiseks abinõude väljapakkumine;
* koostöö teadus- ja arendusasutustega, osalemine rahvusvaheliste riskihindamise koostöövõrgustike töös.

Arvamuste ja hinnangute koostamisel tuginetakse teaduspõhisele informatsioonile. Lähtutakse rahvusvahelistest riskihindamise juhenditest ja praktikatest järgides rangelt sõltumatuse, erapooletuse ja läbipaistvuse põhimõtteid. Parima võimaliku teadusnõu andmiseks kaasatakse erinevate teadusasutuste eksperte. Hinnangud on riskijuhtidele aluseks elanikkonna ja loomade tervise tagamiseks vajalike juhtimisotsuste tegemisel ning poliitika kujundamisel.

Viited
------

1. ↑  "Avaleht | Riigi Laboriuuringute ja Riskihindamise Keskus". *labris.agri.ee*. Vaadatud 13. märtsil 2024.
2. ↑  "Riigi Laboriuuringute ja Riskihindamise Keskuse põhimäärus–Riigi Teataja". *www.riigiteataja.ee*. Vaadatud 13. märtsil 2024.